DOI: 10.14457/tu.the.2015.286
title: ปัจจัยที่มีอิทธิพลต่อการตัดสินใจเลือกใช้บริการตลาดนัดตอนกลางคืนในเขตกรุงเทพมหานคร

description: ในปัจจุบันได้มีการพัฒนาตลาดนัดรูปแบบใหม่ที่ตอบสนองความต้องการและการใช้ชีวิตของผู้บริโภคในยุคปัจจุบันที่เปลี่ยนไป โดยเฉพาะในกลุ่มวัยรุ่น และวัยทำงานที่มีพฤติกรรมชอบความบันเทิง พบปะสังสรรค์ ชื่นชอบการท่องเที่ยว นิยมการใช้ชีวิตนอกบ้านมากขึ้น และชอบสิ่งแปลกใหม่ มีความคิดสร้างสรรค์ โดยตลาดนัดรูปแบบใหม่นี้จะมีการรวบรวมเหล่าร้านค้าที่มักขายสินค้าจำพวกแฮนด์เมด วินเทจ และร้านค้าจากโลกออนไลน์ที่เป็นที่นิยม และมีกลุ่มลูกค้าติดตามเพจจำนวนมากทั้งในเฟสบุ๊ค หรืออินสตราแกรมมาเปิดขายในตลาดนัดของจริง สินค้าที่ขายส่วนใหญ่เป็นสินค้าจำพวกแฮนด์เมด และมีเอกลักษณ์เฉพาะที่สื่อถึงความคิดสร้างสรรค์ที่แปลกใหม่ ตลาดนัดรูปแบบใหม่นี้ส่วนใหญ่มีการจัดตามคอนเซปและมีธีมที่ชัดเจน มีเอกลักษณ์เฉพาะตัวของแต่ละตลาดที่ไม่เหมือนกัน จึงสร้างความรู้สึกที่แตกต่างจากการเดินในห้างสรรพสินค้า หรือคอมมูนนิตี้มอลล์ทั่วไป เป็นตลาดนัดกลางแจ้งที่เปิดให้บริการตอนเย็นจนถึงกลางคืน ซึ่งตลาดนัดเหล่านี้ไม่ได้เป็นตลาดนัดที่เปิดขายของอย่างเดียว แต่ยังเป็นตลาดที่ใส่ความบันเทิง และให้ความเพลิดเพลินในการเดินชมตลาด มีการจัดกิจกรรมอีเว้นท์ต่างๆ จัดการแสดงคอนเสิร์ตสร้างความน่าสนใจ และความไม่น่าเบื่อในการเดินตลาดนัดของผู้บริโภคได้เป็นอย่างดี นอกจากนี้การดูแล และพัฒนากิจการตลาดนัดตอนกลางคืนของผู้ประกอบการแต่ละรายส่วนใหญ่ใช้ประสบการณ์จากการที่ตนเป็นพ่อค้าแม่ค้าในตลาดนัดมาก่อน จึงให้ความสำคัญ ดูแลและเอาใจใส่ในการบริหารการจัดการตลาดนัดของตนได้เป็นอย่างดี การดูแลเอาใจใส่ การบริหารจัดการที่เป็นระบบระเบียบที่เข้มงวด รวมถึงร้านค้า และสินค้าที่สามารถตอบสนองไลฟ์สไตล์ของคนยุคปัจจุบันได้เป็นอย่างดี ทำให้ตลาดนัดตอนกลางคืนเป็นที่นิยมอย่างมากในปัจจุบัน และกลายเป็นแหล่งท่องเที่ยวแห่งใหม่สำหรับคนในเมือง และชาวต่างชาติอีกด้วย ซึ่งกระแสนิยมตลาดนัดตอนกลางคืนนี้ทำให้เหล่าห้างค้าปลีกอื่นๆอย่างห้างสรรพสินค้า ไฮเปอร์มาร์เก็ต และคอมมูนนิตี้มอลล์ต่างต้องปรับตัว และปรับกลยุทธ์เพื่อให้ทันตามกระแสบริโภคนิยมของผู้บริโภคที่เปลี่ยนไป ดังนั้นงานวิจัยนี้จึงมีวัตถุประสงค์ในการทำวิจัยเพื่อศึกษาปัจจัยที่มีอิทธิพลต่อการตัดสินใจเลือกใช้บริการตลาดนัดตอนกลางคืน ในเขตกรุงเทพมหานคร โดยใช้ปัจจัยด้านส่วนประสมทางการตลาด 7Ps เพื่อช่วยให้เข้าใจปัจจัยที่มีผลต่อการตัดสินใจเลือกใช้บริการตลาดนัดตอนกลางคืน และสามารถนำข้อมูลจาการวิจัยไปเป็นแนวทางในการพัฒนาปรับปรุงกลยุทธ์ของกิจการได้ เพื่อให้ทันกระแสนิยม และตอบสนองได้ตรงกับความต้องการของผู้บริโภคในยุคปัจจุบันได้มากขึ้น ผลการวิจัยพบว่า ปัจจัยที่มีอิทธิพลต่อการตัดสินใจเลือกใช้บริการตลาดนัดตอนกลางคืน ในเขตกรุงเทพมหานคร มี 6 ปัจจัย เรียงลำดับตามอิทธิพลที่ส่งผลต่อการตัดสินใจเลือกใช้บริการจากมากไปน้อย ได้แก่ ปัจจัยด้านสถานที่ ปัจจัยด้านราคา ปัจจัยด้านส่งเสริมการตลาด ปัจจัยด้านบุคลากรและกระบวนการให้บริการ ปัจจัยด้านกายภาพและการนำเสนอ และปัจจัยผลิตภัณฑ์ ในส่วนของลักษณะทางประชากรศาสตร์ที่แตกต่างกันในด้านเพศ อายุ ระดับการศึกษา อาชีพ และรายได้เฉลี่ยต่อเดือน ผลการวิจัยพบว่า การตัดสินใจเลือกใช้บริการตลาดนัดตอนกลางคืน ในเขตกรุงเทพมหานคร โดยรวมไม่แตกต่างกันในระหว่างผู้ที่มีเพศ ระดับการศึกษา และอาชีพที่แตกต่างกัน ในขณะที่ผู้ที่มีอายุ และรายได้เฉลี่ยต่อเดือนที่แตกต่างกัน ตัดสินใจเลือกใช้บริการตลาดนัดตอนกลางคืน ในเขตกรุงเทพมหานครแตกต่างกัน โดยพบว่า ผู้ที่มีอายุ 31 ปีขึ้นไปมีแนวโน้มที่จะไปใช้บริการน้อยกว่าคนที่อายุน้อยกว่า และผู้ที่มีรายได้น้อยกว่า 15,000 บาทกับผู้ที่มีรายได้ตั้งแต่ 15,000-25,000 บาท มีแนวโน้มที่จะไปใช้บริการตลาดนัดตอนกลางคืนมากกว่ากลุ่มอื่น